Daily Trading Strategy (บ่าย) – บล.ธนชาต
Daily Trading Strategy (บ่าย) - บล.ธนชาต
22 ก.ย. 2559

SET แกร่งกว่าคาด แต่ยังแนะนำแค่ Trading เท่านั้น…”ซื้อ” KTC เป้าหมาย 142.5
ดัชนี SET อยู่ที่ 1,500.29 จุด +13.12 จุด +0.88% ปริมาณซื้อขาย 22,705 ลบ.
 
แนวรับ :          1,495 / 1,476          แนวต้าน :          1,520
 
สรุปทิศทางและแนวโน้มตลาด
SET ทดสอบกรอบแนวต้าน 1,500 จุด…แต่ยังมองแค่ Trading เท่านั้น: SET ปรับสูงขึ้นทดสอบกรอบแนวต้าน 1,500 จุด วันนี้ ตามการปรับสูงขึ้นของตลาดหุ้นโลก หลัง Dot plot ของ Fed แสดงให้เห็นถึงการขึ้นดอกเบี้ยแบบค่อยเป็นค่อยไปในปี 2017 อย่างไรก็ดีแม้ SET อาจปรับสูงขึ้นได้ดีกว่าที่คาดการณ์ไว้ และอาจได้ถึง 1,520 จุด แต่ยังแนะนำแค่ “Trading” เท่านั้น
“ซื้อ” KTC…ต้นทุนการเงินต่ำลง ราคาหุ้นมีสัญญาณ Breakout: แนะนำ “ซื้อ” KTC ด้วยเป้าหมายพื้นฐาน 160 บาท ด้วยปัจจัยสนับสนุนจาก 1) การแข่งขันในตลาดบัตรเครดิตที่ไม่รุนแรง และตำแหน่งการตลาดของ KTC ที่ดีส่งผลให้มีส่วนแบ่งตลาดเพิ่มขึ้นเป็น 11% สำหรับบัตรเครดิต และ 6.7% สำหรับสินเชื่อส่วนบุคคล และคาดว่าจะค่อยๆ เพิ่มเป็น 12-13% สำหรับบัตรเครดิต และ 6.8-7.2% สำหรับสินเชื่อส่วนบุคคลในปี 2017-18 2) Credit Rating บริษัทที่ดีขึ้น และสภาพคล่องในระบบธนาคารสูง ทำให้ต้นทุนการเงินของ KTC ลดลงผ่านการ Refinance ส่งผลต้นทุนการเงินลดลงเหลือ 3.3% ในปีนี้ และปีหน้า 3) คุณภาพสินทรัพย์ดีขึ้น จากแนวโน้มเศรษฐกิจฟื้นตัว ขณะที่อัตราส่วน NPL ยังลดลง และ Coverage Ratio ที่กว่า 300% สูงสุดในอุตสาหกรรม แสดงให้เห็นถึง Balance  Sheet ที่แข็งแกร่ง และ 4) Valuation ไม่สูง ด้วยการเติบโตกำไร 20% ต่อปีช่วง 2016-17 ส่งผล PE ปีหน้าลดลงเหลือ 11.3x ปันผล 3.6% ขณะที่ทางเทคนิคมีสัญญาณ Breakout ระยะสั้น เป้าหมายที่ 140 บาท หรือถัดไปที่ 142.5 (High เดิม) และ 153.5 บาท ตามลำดับ
 
หุ้นที่น่าสนใจทางเทคนิค
KTC “ซื้อ” ราคาหุ้นดีดตัว Downtrend Line ของกรอบการพักฐานขาขึ้น พร้อมปริมาณการซื้อขายหนาแน่นสนับสนุน สอดคล้องกับเครื่องมือ DI+ กลับมาตัด DI- ขึ้นวันแรก เป็นจังหวะซื้อเก็งกำไร มีแนวต้านแรกที่ 140 บาท และถัดไปที่ ATH 142.50 บาท
EPG “ซื้อ” ราคาหุ้นแกว่งตัวยกฐานขึ้นตามกรอบ พร้อมปริมาณการซื้อขายหนาแน่น สอดคล้องกับเครื่องมือ MACD พลิกกลับเป็นบวกอีกครั้ง เป็นจังหวะซื้อเก็งกำไร มีแนวต้านแรกที่จุดสูงก่อนหน้า 14.80 บาท และมีเป้าหมายถัดไปที่ 15.20 บาท
COM7 “ซื้อ” ราคาหุ้นมีจังหวะฟื้นตัวขึ้นกลับมายืนเหนือเส้นค่าเฉลี่ย 3 เดือนได้อีกครั้ง สอดคล้องกับเครื่องมือ MACD ตัด Signal ชี้ขึ้นมีแนวโน้มเป็นบวกสนับสนุน เป็นจังหวะซื้อเก็งกำไร มีแนวต้านแรกบริเวณ 10.80 บาท และมีเป้าหมายถัดไปที่ 11.30 บาท